Liviu Neag úr                                                                                                                                             
igazgató
Kolozsvári Közszállítási Vállalat
1989. december 21. sugárút (B-dul 21. decembrie 1989.), 128-130. szám
Kolozsvár, Kolozs megye
Románia
NYÍLT LEVÉL

	Tisztelt Liviu Neag!

	A Musai-Muszáj Mozgalom október 15-én emailben kérte Öntől, hogy rendelje el a kolozsvári tömegközlekedés többnyelvűsítését és kezdjen párbeszédet a kérdésről az érintett civil és szakmai szervezetekkel. Levelünkre nem érkezett válasz a megadott határidőn belül, viszont tudomásunkra jutott, hogy megkeresésünk után a közszállítási vállalat a civil szféra önkéntes segítségével megkezdte a honlap (www.ctpcj.ro) magyar változatának elkészítését, amit üdvözlünk. Kérjük, erősítse meg értesüléseinket és tájékoztassa mozgalmunkat, valamint a kolozsváriakat arról, hogy hol tart a fordítás folyamata és mikorra tervezik a magyar változat átadását.
	Tisztelt Igazgató Úr! Ismételten kérjük, járuljon hozzá a méltányos nyelvi környezet kialakításához a kolozsvári tömegközlekedés többnyelvűsítésével és reagáljon az Önhöz már októberben elküldött levélben megfogalmazott hiányosságokra.

	Köszönettel és tisztelettel, 

	Musai-Muszáj Mozgalom

--------------------------------------------------------------------------------
from:	Musai Muszáj <musai.muszaj@gmail.com>
to:	sugestii@ctpcj.ro
date:	Thu, Oct 15, 2015 at 12:30 PM

Tisztelt Liviu Neag!
 
A több, mint 9500 támogatóval rendelkező Musai-Muszáj Mozgalom arra kéri Önt, rendelje el a Kolozsvári Közszállítási Vállalat többnyelvűsítését. Mozgalmunk álláspontja szerint a magyar nyelv mellőzése méltánytalan a magyar lakosság tagjaival szemben, illetve fölöslegesen kelt feszültséget a kolozsvári közéletben. A jegykiadó automatákról a KKV (Kolozsvári Közszállítási Vállalat) alkalmazottai - az Ön sajtóban tett nyilatkozatai szerint törvénytelenül - távolították el a város nevét magyarul feltüntető Kolozsvár feliratokat. Ezután spontán polgári engedetlenségi akció eredményeként a kolozsváriak saját kezűleg írták vissza városuk nevét az automatákra. Jól bizonyítja a kolozsváriak nyitottságát a méltányos többnyelvűségre az a tény, hogy ezek a filctollal készült feliratok érintetlenek maradtak és napjainkban is felhívja a figyelmet a KKV és a Polgármesteri Hivatal mulasztására a város kulturális sokszínűségének megjelenítésével kapcsolatban. 
 
Méltánytalan a magyar nyelv mellőzése:

1) mert a kolozsvári magyarok adólejeikkel ugyanúgy hozzájárulnak a közszállítási vállalat fenntartásához és működtetéséhez, mint román társaik;
2) mert több mint 60.000 magyar lakos és egyetemista jogos igényét ignorálja;
3) mert nincs összhangban Emil Boc polgármester úr azon üzenetével, hogy Kolozsvárnak minden kolozsvári számára ugyanannyira otthonosnak kell lennie;
4) mert azt feltételezi, hogy a város vezetői szerint a román közösség felkészületlen a magyar közösséghez való méltányos viszonyulásra, melyet egyenesen sértőnek találunk az kolozsvári románokra nézve.
 
A magyar nyelv mellőzéséből származó közösségi feszültségek felszámolásának érdekében a Musai-Muszáj Mozgalom azt kéri a Kolozsvári Közszállítási Vállalattól, hogy háromnyelvűsítse (román, magyar, angol):

a) a tömegközlekedési járművek külső és belső feliratait;
b) a jegyinformációkról, az sms rendszerű jegyvásárlásról tájékoztató feliratokat;
c) az általános utastájékoztató feliratokat;
d) a jegyautomaták külső feliratait;
e) a jegy és bérletkiadó fülkéken található feliratokat;
f) a vonaljegyek és bérletek feliratait.

Ugyanakkor üdvözöljük, hogy a jövőben beüzemelésre kerülő jegyautomaták digitális kezelőfelülete magyarul is működni fognak. Ezután a pozitív előre lépés után, értetlenül tapasztaljuk, hogy a Közszállítási Vállalat honlapja elérhető angolul, de nem elérhető magyarul is. Kérjük, ezt is orvosolják és legkésőbb 2016. február 1-éig kezdjék meg a Közszállítási Vállalat fentiekben részletezett többnyelvűsítését!
 
Várjuk hivatalos válaszukat egy hónapon belül (2015. november 15-ig), és felhívnánk a figyelmüket, hogy a Nemzeti Kisebbségkutató Intézet román állami intézet kiváló szakmai támogatást nyújthat a felmerülő kérdések megválaszolásában, illetve meggyőződésünk, hogy számos kolozsvári civil szervezet fogja támogatni Önöket munkájukban.
 
Tisztelettel várjuk válaszát,
Musai-Muszáj Mozgalom
--------------------------------------------------------------------------------